**Ministru kabineta noteikumu projekta**

**„Grozījumi Ministru kabineta 2014.gada 2.decembra** **noteikumos   
Nr.748 „Noteikumi par darījumiem ar lauksaimniecības zemi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2014.gada 2.decembra noteikumos Nr.748 „Noteikumi par darījumiem ar lauksaimniecības zemi”” (turpmāk – Ministru kabineta noteikumi Nr.748)sagatavots, ievērojot Latvijas Republikas Saeimā 2014.gada 3.jūlijā pieņemto likumu „Grozījumi likumā „Par zemes privatizāciju lauku apvidos””, kā arī likuma „Par zemes privatizāciju lauku apvidos” pārejas noteikumu 3.punktā Ministru kabinetam doto uzdevumu līdz 2015.gada 30.jūnijam izdot šā likuma 30.1panta ceturtās daļas 6.punktā minētos noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma „Par zemes privatizāciju lauku apvidos” 28.1panta pirmās daļas 1.punkta „b” apakšpunktu un 2.punkta „a” un „c” apakšpunktu viens no nosacījumiem lauksaimniecības zemes iegūšanai ir ieņēmumi no lauksaimnieciskās ražošanas pēdējos trīs gadus pēc kārtas, un tiem jāveido vismaz viena trešdaļa no personas kopējiem saimnieciskās darbības ieņēmumiem. Minētā likuma pārejas noteikumu 4.punkts nosaka, ka šā likuma 28.1 panta pirmās daļas 1.punkta „b” apakšpunktā un 2.punkta „a” apakšpunktā ietvertās prasības attiecībā uz ieņēmumiem no lauksaimnieciskās ražošanas piemērojamas no 2015.gada 1.jūlija. Lai izpildītu likuma „Par zemes privatizāciju lauku apvidos” 30.1panta ceturtās daļas 6.punktā Ministru kabinetam deleģēto uzdevumu, ir sagatavots Ministru kabineta noteikumu projekts, paredzot kārtību, kādā aprēķina ieņēmumus no lauksaimnieciskās ražošanas, kā arī:  1) nosaka, kas veido ieņēmumus no lauksaimnieciskās ražošanas,  2) papildina iesniedzamo informāciju.  3) nosaka, ka persona, kas nevar iesniegt zvērināta revidenta apliecinājumu, tā vietā var iesniegt ārvalstu (Eiropas Savienības dalībvalsts, Eiropas Ekonomikas zonas valsts vai trešās valsts) sertificēta eksperta vai revidenta izsniegtu apliecinājumu par personas vai juridiskas personas īpašnieka lauksaimnieciskās ražošanas un kopējiem saimnieciskās darbības gūtajiem ieņēmumiem,  4) nosaka, ka pašvaldības komisija pārbauda, vai ir ievēroti likuma „Par zemes privatizāciju lauku apvidos” 281. panta pirmās daļas 1.punkta „b” apakšpunkta vai 2.punkta „a” vai „c” apakšpunkta nosacījumi.  Pašvaldības komisija gadījumā, kad persona iesniegs informāciju par Valsts ieņēmumu dienestā deklarētajiem lauksaimnieciskās ražošanas un kopējiem ieņēmumiem, pieprasa informāciju no Valsts ieņēmumu dienesta par personas kopējiem un lauksaimnieciskās ražošanas ieņēmumiem un pārbauda, vai personas norādītā informācija iesnieguma sadaļā ”No lauksaimnieciskās ražošanas gūto ieņēmumu daļa no kopējiem ieņēmumiem” atbilst patiesībai un ir pietiekama likumā noteiktā kritērija pierādīšanai.  Sagatavojot likumprojektu par administratīvā soda noteikšanu personām, kuras likuma „Par zemes privatizāciju lauku apvidos” 30.1panta pirmajā daļā minētajā iesniegumā ir apliecinājušas, ka attiecīgā zeme turpmāk tiks izmantota zemes dzīļu izmantošanai, ir secināts, ka līdz vizuāli konstatējamai derīgo izrakteņu ieguvei dabā var paiet vairāki gadi, jo zemes dzīļu izmantošana var ietvert vairākus posmus:   * ģeoloģisko izpēti; * ietekmes uz vidi novērtējuma veikšanu; * derīgo izrakteņu ieguves projekta izstrādi; * derīgo izrakteņu ieguvi.   Turklāt ir jāņem vērā situācija, ka zemes dzīļu izmantošanai paredzētā zeme var netikt izmantota šim nolūkam, ja tirgū nav pieprasījuma pēc būvmateriāliem un līdz ar to attiecīgā saimnieciskā darbība nav rentabla. Likuma „Par zemes dzīlēm” 10.pants nosaka, ka uzsākt zemes dzīļu izmantošanu drīkst tikai tad, ja Ministru kabineta noteiktajā kārtībā ir saņemta vietējās pašvaldības izsniegta atļauja vai kompetentās institūcijas izsniegta licence. Vides aizsardzības un reģionālās attīstības ministrija savā atzinumā ir norādījusi, ka nedz likums „Par zemes privatizāciju lauku apvidos”, nedz citi normatīvie akti par zemes dzīlēm nenosaka termiņu, kādā pēc zemes iegādes personai ir pienākums pieprasīt zemes dzīļu izmantošanas licenci vai derīgo izrakteņu ieguves atļauju.  Zemes pārvaldības likuma 4.panta 2.punkts nosaka, ka zemi izmanto atbilstoši vietējās pašvaldības teritorijas attīstības plānošanas dokumentos noteiktajai vai likumīgi uzsāktajai teritorijas izmantošanai un īpašniekam līdz derīgo izrakteņu ieguvei secīgi jānodrošina lauksaimniecības zemes pašreizējā saimnieciskā izmantošana.  Personām, kas saskaņā ar likuma „Par zemes privatizāciju lauku apvidos” 30.1 panta otrās daļas 3. punktu iesniedz rakstveida apliecinājumu par to, ka attiecīgā zeme turpmāk tiks izmantota zemes dzīļu izmantošanai, nevar paredzēt administratīvo atbildību par zemes neizmantošanu šajā nolūkā, jo, ievērojot regulējumu normatīvajos aktos par zemes dzīlēm, personām, kas iesniegumā ir apliecinājušas, ka attiecīgā zeme turpmāk tiks izmantota zemes dzīļu izmantošanai, nevar norādīt priekšnoteikumus un pamatotus apstākļus administratīvās atbildības piemērošanai. Ievērojot iepriekš minēto, noteikumu projekts paredz Ministru kabineta 2014.gada 2.decembra noteikumu  Nr.748 „Noteikumi par darījumiem ar lauksaimniecības zemi” 1. un 2.pielikumā svītrot personas apzināšanos par tiesisko seku iestāšanos, ja zemes dzīļu izmantošanai paredzētā zeme netiek izmantota šajā nolūkā. |
| 3. | Projekta izstrādē iesaistītās institūcijas | Zemkopības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības attiecas uz darījumu ar lauksaimniecības zemi subjektiem, kuri apliecinājumā par atbilstību likuma „Par zemes privatizāciju lauku apvidos” 28.1 panta pirmās daļas 1.punkta „b” apakšpunktā un 2.punkta „a” un „c” apakšpunktā noteiktajam norāda ieņēmumus no lauksaimnieciskās ražošanas un vēlas iegūt īpašumā lauksaimniecības zemi vai zemi, kurā dominējošā zemes lietošanas kategorija ir lauksaimniecības zeme. Noteikumu projekta regulējums ietekmēs arī novadu pašvaldību komisijas. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums paredz iespēju personai lauksaimniecības zemes iegādes nosacījumu apliecināšanai sniegt pierādījumus par lauksaimnieciskās ražošanas ieņēmumiem. Administratīvais slogs palielināsies tām personām, kas izvēlēsies sniegt pierādījumus par lauksaimnieciskās ražošanas ieņēmumiem. |
| 3. | Administratīvo izmaksu monetārs novērtējums | Patlaban nav iespējams precīzi monetāri novērtēt radīto administratīvo slogu, jo nav zināms, cik personu vēlēsies sniegt pierādījumus par lauksaimnieciskās ražošanas ieņēmumiem. Tiek pieņemts, ka iepazīšanās ar iesnieguma veidlapu aizņems 5 minūtes (0,083 stundas). Tā kā pašreizējos Latvijas normatīvajos aktos nav vienota regulējuma par to, kā visa veida fiziskām un juridiskām personām jāuzskaita ieņēmumi no lauksaimnieciskās ražošanas, tad ar šiem noteikumu grozījumiem nav iespējams izveidot visaptverošu lauksaimnieciskās ražošanas definīciju, kas daļai personu neradītu papildu pienākumus attiecībā uz pierādījumu sniegšanu par lauksaimnieciskās ražošanas ieņēmumu daļu no kopējiem ieņēmumiem. Lai nodrošinātu informācijas ticamību, personām, kas nevarēs norādīt Valsts ieņēmumu dienestā deklarētos lauksaimnieciskās ražošanas un kopējos ieņēmumus, tiks pieprasīts pievienot zvērināta revidenta apliecinājumu par personas vai juridiskas personas īpašnieka lauksaimnieciskās ražošanas un kopējiem saimnieciskās darbības ieņēmumiem (ja attiecināms) par gadiem, par kuriem personai jāiesniedz attiecīgie pierādījumi, kas apstiprinās iesniegumā sniegto ziņu patiesumu. Tiek pieņemts, ka revidenta pakalpojumu izmaksas vidēji būs 300 *euro*. Vidējā darba alga – 4,32 *euro* stundā (Centrālās statistikas pārvaldes dati). Tiek prognozēts, ka pierādījumi par lauksaimnieciskās ražošanas ieņēmumiem būs jāsniedz aptuveni 100 darījumu ar lauksaimniecības zemi subjektiem.  **Kopējās administratīvās izmaksas personām:**  **Cp =** (4,32 x 0,083 + 300) x 100 x 1 = 30 035,8 *euro/*gadā |
| 4. | Cita informācija | Nav |

*Anotācijas III, IV un V sadaļa – noteikumu projekts šīs jomas neskar.*

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Veicinot sabiedrības līdzdalību, noteikumu projekts izsūtīts viedokļa sniegšanai Latvijas Meža īpašnieku biedrībai, biedrībai „Zemnieku Saeima”, Lauksaimniecības statūtsabiedrību asociācijai, Lauksaimnieku organizāciju sadarbības padomei, Latvijas Lauksaimniecības kooperatīvu asociācijai un Latvijas Jauno zemnieku klubam. Informācija par noteikumu projektu ievietota tīmekļa vietnē [www.zm.gov.lv](http://www.zm.gov.lv), tādējādi nodrošinot sabiedrības līdzdalības iespēju projekta izstrādē. | |
| 2. | Sabiedrības līdzdalība projekta izstrādē | Priekšlikumi par noteikumu projektu saņemti no Lauksaimnieku organizāciju sadarbības padomes. | |
| 3. | Sabiedrības līdzdalības rezultāti | Noteikumu projekts ir sagatavots ar sabiedrības līdzdalību. | |
| 4. | Cita informācija | Nav | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Novadu pašvaldību komisijas un Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Noteikumi tiks publicēti Latvijas Republikas oficiālajā izdevumā „Latvijas Vēstnesis”, kā arī būs pieejami bezmaksas normatīvo aktu datubāzē www.likumi.lv. |

Zemkopības ministra p.i. –

veselības ministrs G. Belēvičs

12.08.2015. 9:30

1206

R.Pauniņš 67027228

Rihards.Paunins@zm.gov.lv